Kun 19 medarbejdere bliver i Danish Crown efter lukning af Hadsund-afdelingen.

Medarbejderne på Danish Crown-slageteriet i Hadsund er skuffede, oplyser P4 Nordjylland. I morgen lukker fabrikken og kun hver sjette medarbejder er blevet sikret et job i koncernen. Fabrikslukningen har været varslet i næsten to år, fordi fabrikken ifølge koncernen er forældet. Kun 19 ud af 118 medarbejdere fortsætter på Danish Crowns øvrige produktionssteder, og det ærgrer tillidsmand Laurids Rasken, som havde håbet på, at arbejdspladserne kunne reddes med en ny Danish Crown-fabrik i Randers, så de nuværende ansatte ikke behøvede at pendle eller flytte. Den fabrik var længe på Danish Crowns tegnebræt, men produktionsdirektør Søren Eriksen påpeger, at Randers-løsningen var for dyr. - Det er langt billigere at flytte produktionen til en eksisterende fabrik, end det er at starte ny fabrik op, siger han til P4 Nordjylland. Hadsunds produktion flyttes nu til Ringsted, Herning og Tyskland.